Suomalaisdelegaation vierailua Iranissa varjostaa keskustelu kaupankäynnin eettisyydestä.

Amerikkalainen ryhmä varoittaa suomalaisyrityksiä tekemästä sopimuksia Iranin kanssa.

Presidentti Niinistö ja suomalainen bisnesdelegaatio vieraili Iranissa tällä viikolla.

Cargotec myöntää, että ikävä asia on tiedossa.

Iranissa hirtetään ihmisiä suomalaisen Cargotecin Hiab-nostureilla, kertoo amerikkalainen UANI-ryhmittymä (United Against Nuclear Iran). Asia tuli ilmi presidentti Sauli Niinistön ja suomalaisen bisnesdelegaation kaksipäiväisen Iranin-vierailun yhteydessä.

Cargotec on tietoinen hirttämisasiasta.

– Ikävä kyllä tämä on totta. Kaksi tapausta on esiintynyt julkisuudessa. Tuomitsemme tällaisen toiminnan, Cargotecin viestintäjohtaja Leena Lie sanoo Iltalehdelle.

Lien mukaan Cargotec ei pysty vaikuttamaan siihen, mihin heidän myymiänsä nostureita käytetään.

– Cargotecin Hiab ei ole myynyt Iraniin mitään vuoden 2012 jälkeen, jolloin kaupankäynnin rajoitteet astuivat voimaan. Hiab on valmistanut yli 500 000 nosturia 70 vuoden aikana, ja tuotteilla on pitkä käyttöikä ja aktiivinen jälkimarkkina myös eri maiden rajojen yli. Emme voi kontrolloida käytettyjen nostureiden kauppaa. Laitteidemme oikea käyttötarkoitus on tavaroiden nostaminen.

Amnesty Internationalin mukaan Iranissa tehtiin vuonna 2014 yhteensä 289 virallisesti ilmoitettua teloitusta ja lisäksi ainakin 454 muuta teloitusta.

UANI varoitti etukäteen

UANI varoitti suomalaisyrityksiä selväsanaisesti tekemästä sopimuksia Iranin kanssa ennen bisnesdelegaation matkaa talouspakotteiden kauan eristämään Iraniin.

Vierailu on herättänyt keskustelua kaupankäynnin eettisyydestä.

– Suomalaisdelegaation kiinnostus lujittaa suhteita Iranin kanssa edustaa askelta väärään suuntaan. Maan bisnesympäristössä on edelleen valtavia riskejä, UANI:n pääjohtaja, entinen diplomaatti Mark D. Wallace sanoi ryhmän tiedotteessa.

Hän totesi myös, että UANI on varoittanut Cargotecia monta kertaa nosturien väärinkäytöstä.

Suomalaisdelegaatiossa Iranissa oli Cargotecin lisäksi muun muassa Wärtsilä, Kone, Nokia, Suomen Pankki, Metsä Group ja Outotec.

Kyseessä on ensimmäinen kerta yli 40 vuoteen, kun tasavallan presidentti vieraili Iranissa. Iranin kansainvälinen asema muuttui olennaisesti heinäkuussa 2015 syntyneen ydinohjelmasovun myötä. Tammikuussa 2016 ydinohjelmaan liittyneet pakotteet keskeytettiin ja Iran hyväksyttiin takaisin kansainvälisen kaupan piiriin.

Cargotecin nostureista uutisoi ensin Turun Sanomat.